Il pionier da la EED Sergio Crosina va en pensiun

Sergio Crosina, schef da l'uffizi d'informatica dal chantun Grischun, va ils 28 da favrer 1998 en la pensiun meritada. Passa 27 ha el manà il destin da l'uffizi cun grond quità ed engaschi persunal. Sco um da l'emprim'ura ha el accumpagnà l'introducziun da la EED en l'administraziun chantunala da l'entschatta ennà. Durant si'entira perioda d'uffizi è el s'engaschà per amplifitgar la EED en l'administraziun chantunala en in rom finanzial acceptabel ed il medem temp per l'adattar a moda raschunaivla al svilup tecnic rasant.

Naschì e creschì si a Turitg ha el absolvì suenter la matura l'emprim in emprendissadi commerzial ed ha lavurà in temp sin ina banca. Alur ha el entschavì sco student lavurer in studi d'economia a l'universitad da Turitg. Quel studi ha el terminà 1961 cun il licenziat. Suenter ch'el ha puspè lavurà sin il sectur da banca è el daventà assistent tar professer Küenzi a Turitg. Il medem temp ha el redigì ina dissertaziun davart models economics da simulaziun. Sin proposta dal chantun Grischun ha Sergio Crosina alur midà a Cuira. Là aveva il cussegl grond creà 1969 da nov il post d'organisaziun per l'elavuraziun da datas (PpE). Gia l'avust 1970 è Crosina vegnì elegì sco manader dal PpE ed engaschà fix dal chantun. El ha manà il PpE da l'emprima entschatta fin a l'uffizi actual d'informatica cun ils secturs center da calculaziun e telecommunicaziun, svilup d'applicaziun e sustegn decentral e cun passa 20 collavuraturas e collavuraturs.

Dependent l'emprim da l'adiever dal calculatur da la banca chantunala grischuna, han Sergio Crosina e ses uffizi disponì pir dapi 1978 d'in agen host. Sco term impurtant designa Sergio Crosina en quest connex la fundaziun d'in center cuminaivel da calculaziun cun la cassa da cumpensaziun, ch'ha gì lieu durant quel temp. La collavuraziun dura anc oz.

1985 han ils PCs cuntanschì il chantun. Dapi alur hai gì num: "Decentralisaziun da la EED". Durant ils davos onns han ins cuntinuà d'extender la rait chantunala e sut la responsabladad da Sergio Crosina han ins pudì introducir la posta electronica (E-mail) ed - almain punctualmain - l'internet en l'administraziun chantunala.

Tgi ch'ha preschent l'immens svilup dals davos 30 onns sin il sectur da la EED, po s'imaginar, tge lavur che Sergio Crosina ha prestà per il chantun. El merita in bun engraziament per quella. Sias prestaziuns na menziunass Sergio Crosina dentant mai sez. El n'è betg in um da gronda cumparsa e da gronds pleds, il cuntrari. El accentuescha plitost las prestaziuns dals auters che da metter sasez en il center. Tgi ch'enconuscha Sergio Crosina sa dentant ch'el ha adina lavurà conscienziusamain e perseverantamain per realisar sias incumbensas. Latiers è el stà adina amiaivel e curtaschaivel. Sias collavuraturas e ses collavuraturs han dapli sco be apprezià el.

Dumandà suenter sias experientschas positivas numna el spontanamain las bunas relaziuns cun las partiziuns da servetsch ed il bun clima a l'intern da l'uffizi. Spezialmain il davos vegn confermà impressiunantamain da la pitschna rata da fluctuaziun.

Durant la carriera da Sergio Crosina hai dentant er dà varts negativas, da las qualas el quinta a mintgin che las vul savair. L'entschatta dals onns 90 ha la pressa supponì in "caos da computer aifer l'administraziun chantunala" ed intervenziuns en il cussegl grond han chaschunà ina vasta examinaziun tras in expert d'ordaifer. L'expertisa ha dentant dà cumplettamain distgargia al schef d'uffizi ed ha schizunt attestà in'utilisaziun spargnusa e raschunaivla dals meds ed ina procedura adequata en connex cun la planisaziun e l'acquisiziun.

La fin 1997 ha Sergio Crosina surdà a ses successur, Hans Ruedi Graf, in uffizi che funcziuna bain.

Dr. Sergio Crosina po sa regordar d'ina vita professiunala interessanta ed ademplida. Igl è da giavischar ad el da cor ch'el vegnia a gudair plainamain la terza part da sia vita ensemen cun sia consorta. Tenor sias atgnas indicaziuns vul el tranter auter far divers viadis e frequentar prelecziuns a l'universitad da Turitg.

Funtauna: rg Cusseglier guvernativ dr. Aluis Maissen

Data: 03-03-1998